Všeobecne záväzné nariadenie

obce Divina 

o podmienkach predaja výrobkov a poskytovania služieb

na trhových miestach
č. 2/2016
     Obecné zastupiteľstvo obce Divina v zmysle ustanovenia  § 3 ods. 8, § 7 ods. 1 zákona č. 178/1998 Z. z. o podmienkach predaja výrobkov a poskytovania služieb na trhových miestach a o zmene a doplnení zákona  č. 455/1991 Zb. o živnostenskom podnikaní v znení neskorších predpisov (ďalej len „zákon č.  178/1998 Z. z.)  a v zmysle ustanovenia § 6 ods. 1, § 11 ods. 4 písm. g  zákona č. 369/1990 Zb. o obecnom zriadení  v znení neskorších predpisov sa uznieslo na tomto 

všeobecne záväznom nariadení (ďalej len nariadenie):

§ 1

Úvodné ustanovenie

     Toto nariadenie upravuje podmienky predaja výrobkov a poskytovania služieb na trhovom mieste na území obce Divina.
§ 2
Zriadenie trhového miesta

1) Obec Divina podľa § 3 ods. 1 zákona č. 178/1998 Z. z. zriaďuje trhové miesto – trhovisko, príležitostný trh, ambulantný predaj pred obecným úradom súp. č.50, pred kultúrnymi domami súp. č. 113, 385 a pre príležitostný trh aj sála kultúrneho domu nachádzajúca sa na prízemí, v ktorých je sociálne zariadenie a pitná voda k dispozícii pre predávajúcich ako aj kupujúcich. Trhové miesto bude umiestnené na bezprašnom mieste so spevneným a  dobre čistiteľným povrchom. V blízkosti trhového miesta, najmenej 100 m sa nenachádza žiadny zdroj, ktorý by mohol nepriaznivo ovplyvňovať predaj potravín.
2) Správcom trhoviska, príležitostného trhu, ambulantného predaja je obec Divina.
§ 3
Druh predávaných výrobkov a poskytovaných služieb na trhovom mieste
1) Na trhovom mieste – trhovisko a príležitostný trh sa povoľuje predávať tieto výrobky:

a) potraviny - ovocie, zelenina, zemiaky a malé množstvá prvotných produktov rastlinného pôvodu,

b) včelí med a výrobky z neho,

c) živú domácu, vodnú a hrabavú hydinu na základe súhlasného stanoviska príslušnej Regionálnej veterinárnej a potravinovej správy,
d) liečivé rastliny, lesné plodiny, čečina a výrobky z nich,

e) kvety, imelo, priesady, sadenice, okrasné rastliny, okrasné dreviny, stromy, kríky, semená,

f) ľudovoumelecké, umelecké, úžitkové a ozdobné výrobky, 
g) potravinárske výrobky v spotrebiteľskom balení v rozsahu a sortimentnej skladbe schválenej rozhodnutím Regionálneho úradu verejného zdravotníctva,
h) občerstvenie - predaj nápojov a jedál s ich podávaním a prípravou schválený rozhodnutím Regionálneho úradu verejného zdravotníctva, a to v stánkoch na krátkodobý predaj  (v období príležitostných trhov).
2) Na trhovom mieste - trhovisko a príležitostný trh sa povoľuje predávať  spotrebné výrobky podľa § 7 ods. 2 zákona č. 178/1998 Z. z. najmä textilné výrobky, odevné výrobky, obuv, domáce potreby, elektrotechnické výrobky, drobný tovar, papierenské výrobky, kozmetika, drogériový tovar a hračky.
3) Na príležitostný trh sa môžu poskytovať tieto služby:
a)  Podľa § 8 zákona č. 178/1998 Z. z.:
-  pohostinské a reštauračné služby, rýchle občerstvenie a stravovanie,
b) Ďalšie služby:

· maľovanie portrétov, fotografovanie,

· tetovanie umývateľnými prostriedkami,

· čistenie peria.
4) Podľa § 2 ods. 4 zákona č. 178/1998 Z. z. predaj výrobkov a poskytovanie služieb na trhovom mieste musí vyhovovať všeobecným, technickým, hygienickým a prevádzkovým podmienkam podľa osobitných predpisov.
5)  Podľa § 3 ods. 9 zákona č. 178/1998 Z. z. predaj výrobkov a poskytovanie služieb, ktorých predaj a poskytovanie obec podľa § 3 ods. 1 až 3 tohto nariadenia nepovolila je zakázaný.
§ 4
Druh, obdobie konania a rozsah príležitostných trhov

1) Príležitostné trhy:
a) Ondrejovské hody, konajúce sa koncom novembra. 
2) Na príležitostných trhoch sa môžu predávať výrobky a poskytovať služby uvedené v              § 3 tohto nariadenia.

§ 5

Ambulantný predaj

     Podľa § 9 ods. 1 zákona č. 178/1998 Z. z. v obci sa ambulantne môžu predávať:
a) drobné umelecké predmety a drobné remeselné výrobky,
b) spotrebné výrobky,
c) balená zmrzlina,
d) ovocie a zelenina,
e) potraviny v súlade s § 3 ods. 1 tohto nariadenia,
f) kvetiny,
§ 6

Zákaz predaja niektorých výrobkov

     Podľa § 6 zákona č. 178/1998 Z. z na trhových miestach sa zakazuje predávať:

a) zbrane a strelivo,
b) výbušniny a pyrotechnické výrobky,
c) tlač a iné veci, ktoré ohrozujú mravnosť, 
d) tabak a tabakové výrobky a výrobky, ktoré sú určené na fajčenie a neobsahujú tabak, 
e) liehoviny, destiláty a spotrebiteľsky balené alkoholické nápoje; zákaz sa nevzťahuje na predaj liehovín a destilátov na príležitostných trhoch,
f) jedy, omamné a psychotropné látky, 
g) lieky, 
h) automobily, motocykle, ich súčiastky a príslušenstvo,
i) chránené živočíchy, exempláre živočíchov, nebezpečné živočíchy a invázne druhy živočíchov, 
j) živé zvieratá; zákaz sa nevzťahuje na predaj sladkovodných trhových rýb a na predaj domácej vodnej hydiny, domácej hrabavej hydiny, domácich králikov, psov, mačiek a drobných hlodavcov a na propagačné predajné podujatia organizované zväzmi a združeniami chovateľov zvierat na základe súhlasného stanoviska príslušného orgánu veterinárnej správy,
k) chránené rastliny, exempláre rastlín a invázne druhy rastlín, 
l) huby okrem čerstvých jedlých húb a spotrebiteľsky balených sušených húb, ktoré boli spracované v prevádzkarni, ktorá spĺňa požiadavky podľa osobitných predpisov. 
§ 7
Trhové dni, predajný a prevádzkový čas

1) Pre trhové miesto sa stanovujú trhové dni, predajný a prevádzkový čas:
a) trhovisko – pondelok až  piatok, od 8:00 hod. do 18:00 hod., príležitostný trh – piatok až nedeľa, od 8:00 hod. do 20:00 hod.,
b) ambulantný predaj – pondelok až piatok, od 8:00 hod. do 18:00 hod., 
§ 8
Technické, prevádzkové a estetické podmienky stánku s trvalým stanovišťom a označenie predávajúceho

     Obec nemá stánok s trvalým stanovišťom, stánok s celoročnou prevádzkou alebo sezónnou prevádzkou, ktorý je stavbou podľa stavebného zákona č. 50/1976 Zb. umiestnenou na verejnom priestranstve.

§ 9
Záverečné ustanovenia

1) Na predaj výrobkov a poskytovaných služieb na trhovom mieste sa vzťahujú ustanovenia zákona č. 178/1998 Z. z., nariadenia (ES) č. 852/2004 o hygiene potravín v platnom znení, zákon č. 152/1995 Z. z. o potravinách v znení neskorších predpisov, nariadenie vlády Slovenskej republiky  č. 359/2011 Z. z., ktorým sa ustanovujú požiadavky na niektoré potravinárske prevádzkarne a na malé množstvá, nariadenie vlády Slovenskej republiky č. 360/2011 Z. z., ktorým sa ustanovujú hygienické požiadavky na priamy predaj a dodávanie malého množstva prvotných produktov rastlinného a živočíšneho pôvodu a dodávanie mlieka a mliečnych výrobkov konečnému spotrebiteľovi  a iným maloobchodným prevádzkarniam.
2) Na predaj potravín  uvedených v § 3 ods. 1 tohto nariadenia na trhovom mieste Regionálny úrad verejného zdravotníctva listom č. A/2015/03537/HP zo dňa 12.10.2015 udelil súhlasné stanovisko a Regionálna veterinárna a potravinová správa listom č. 3114/2015-20 zo dňa 07.10. 2015 udelila súhlasné stanovisko.

3)   Toto všeobecne záväzné nariadenie č. 2/2016 schválilo Obecné zastupiteľstvo                        obce Divina na svojom rokovaní dňa 11.12. 2015 uznesením č. 70/2015.

§ 10
  Účinnosť

     Toto všeobecne záväzné nariadenie nadobúda účinnosť 01.01. 2016.
V Divine dňa 14.12. 2015
                                                                                                          ...........................................                                                              

                                                                                                             starosta obce









          Ing. Emil  Molko

